የሴቶችንና ህፃናትን ህይወት ለመታደግ በቤተሰብ ዕቅድ ፕሮግራም ላይ ጠንክሮ መሥራት ይገባል _ ቀዳማዊት እመቤት ሮማን
– የሴቶችንና ህፃናትን ህይወት ለመታደግ በቤተሰብ ዕቅድ ፕሮግራም ላይ ጠንካራና ተከታታይነት ያለው ስራ መሥራት እንደሚገባ ቀዳማዊት እመቤት ሮማን ተስፋዬ አሳሰቡ፡፡ በአዲስ አበባ እየተካሄደ ባለው 3ኛው ዓለም አቀፍ የቤተሰብ እቅድ ጉባኤ ላይ ንግግር ያደረጉት ቀዳማዊት እመቤት ሮማን ተስፋዬ እንዳሉት የቤተሰብ ዕቅድ ፕሮግራም የሚሊኒየም የልማት ግቦች ለማሳካት ቁልፍ ድርሻ አለው ፡፡ እንዲሁም የሴቶችን ሁለንተናዊ ስብዕና በማሳደግ እና ምርታማነትን በመጨመር በሀገሪቱ ጠንካራ ኢኮኖሚ ለመገንባት እንደሚያስችልም ተናግረዋል፡፡ የጤና አገልግሎት ማግኘት ሰብአዊ መብት መሆኑን በህገ መንግሥቱ ላይ በግልፅ ተቀምጧል ያሉት ቀዳማዊ እመቤት የቤተሰብ ዕቅድ የሴቶችን ሁለንተናዊ ተሳትፎ በማጎልበት ሂደት ከፍተኛ አስተዋፅኦ ያበረክታል ብለዋል፡፡ ወይዘሮ ሮማን እንዳሉት ኢትዮጰያ የእናቶችና ህጻናትን ሞት በመቀነስ ረገድ አበረታች ለውጥ በማስመዝገብ ላይ ናት፡፡ ይህም የሆነው በመላው አገሪቱ በሚገኙ የጤና ተቋማት የስነ ተዋልዶ ጤና ፕሮግራም ተግባራዊ እንዲሆን በመደረጉ ነው፡፡ እንዲሁም ሀገሪቱ በቤተሰብ ዕቅድና የጤና አጠባበቅ ከፍተኛ እመርታ ያስመዘገበችው ፖሊሲዎች በማውጣትና ግንዛቤ ለመፍጠር እየተደረጉ ባሉ እንቅስቃሴዎች መሆኑንም ጠቁመዋል፡፡ጉባዔው የቤተሰብ ዕቅድን በመላው ዓለም ለማዳረስ በር ከፋች መሆኑንና በጉዳዩ ላይ ለመነጋገር የሚያስችል ምቹ ሁኔታዎችን እንደሚፈጥር አስረድተዋል፡፡ በጉባዔው ላይ ኢትዮጵያ በቤተሰብ ምጣኔ አገልግሎት ላይ እንዴት ውጤታማ ልትሆን ቻለች በሚል ለተነሳው ጥያቄ የጤና ጥበቃ ሚኒስትር ዶክተር ከሰተ ብርሃን አድማሱ፣ የገንዘብና ኢኮኖሚ ልማት ሚኒስትር ዴኤታ ዶክተር አብርሃም ተከስተ እና አጋር ድርጅቶች ምላሽ ሰጥተዋል፡፡በምላሹም መንግሥት ለማህበራዊ አገልግሎት 72 በመቶ የሚሆነውን በጀት መመደቡ ለሥነ ተዋልዶ ጤና ፕሮግራም አጋዥ መሆኑ፣ እንዲሁም የጤና ኤክስቴንሽን ፕሮግራም እስከ ገጠርና አርብቶ አደር ድረስ መስፋፋት ለውጤቱ መመዝገብ አስተዋጽኦ አድርጓል ብለዋል፡፡ የኢትዮጵያ መንግሥት አንድ ወጥ እቅድ ፣ በጀት እና ሪፖርት የሚል መርህ በመከተል ከአጋር ድርጅቶች ጋር በቅንጅት በመሥራቱ ውጤት ሊመጣ መቻሉንም አብራርተዋል፡፡ ኢትዮጵያ የቤተሰብ እቅድ ሽፋንን ለማሳደግ ያደረገችው እንቅስቃሴ በተሞክሮ በጉባዔው ላይ ቀርቧል፡፡የሌሎች ሀገራትም ልምድ ቀርቦ ውይይት ተካሂዷል፡፡